דמיאן לואיס

דמיאן ווטקין לואיס (באנגלית: Damian Watcyn Lewis; נולד ב-11 בפברואר 1971) הוא שחקן קולנוע, טלוויזיה ותיאטרון אנגלי, אשר ידוע בעיקר בזכות גילום מייג'ור ריצ'רד וינטרס במיני-סדרה מבית HBO "אחים לנשק" (2001) שזיכתה אותו במועמדות לפרס גלובוס הזהב. הוא גם גילם את סמל הנחתים ניקולס ברודי (אנ') בסדרה "הומלנד" (2011–2013) מבית שואוטיים, שזיכתה אותו בפרס אמי ובפרס גלובוס הזהב. על הופעתו בתור הנרי השמיני, מלך אנגליה במיני-סדרה "וולף הול" (2015) ברשת BBC Two, הוא קיבל מועמדות שלישית לפרס אמי ובמועמדות רביעית לפרס גלובוס הזהב. הוא גילם את בובי אקסלרוד בחמש העונות הראשונות של סדרת הדרמה "מיליארדים" (2016–2021) מבית שואוטיים. לואיס נולד בסיינט ג'ונ'ס ווד, לונדון, אנגליה, למשפחה מרקע נוצרי בעיקרה ויהודי ספרדי ואשכנזי בחלקו. מוצא משפחת אביו מוויילס, ומצד אמו האנגלייה הוא נינו של הלורד ברטרנד דוסון שהיה הרופא של משפחת המלוכה, וגם נינו של הברון אלפרד ירואו (אנ') שהיה ממוצא יהודי-ספרדי. לואיס הוא בוגר של בית הספר התיכון היוקרתי איטון. בשנת 1993 סיים את לימודיו בבית ספר גילדהול למוזיקה ודרמה. לאחר סיום לימודיו השתתף בהצגות של ה"רויאל שייקספיר קומפני". בין השאר שיחק בתיאטרון במחזה "איולף הקטן" מאת איבסן. הוא שיחק בתפקיד פוסטומוס במחזה השייקספירי סימבליין, וכן כיכב ב"עמודי החברה" – מחזה נוסף של איבסן. לואיס גילם את דמותו של לארטס בהמלט (בהפקת סם מנדס) לצידו של רייף פיינס. סטיבן ספילברג ראה את ההצגה ואחריה ליהק את לואיס לתפקיד ריצ'רד וינטרס במיני סדרה הטלוויזיונית "אחים לנשק", המתרחשת במלחמת העולם השנייה. על תפקידו במיני-סדרה, היה לואיס מועמד לפרס גלובוס הזהב לשחקן הטוב ביותר במיני-סדרה או בסרט טלוויזיה. בהמשך הופיע לואיס בסדרת הטלוויזיה של ITV "ההגדה לבית פורסייט" בתפקיד סומס פורסייט. כן הוא גילם את דמותו של ג'פרי ארצ'ר בתוכנית טלוויזיה סאטירית "ג'פרי ארצ'ר: האמת". ב-2003 שיחק ב"לוכד החלומות" (עיבוד לספר של סטיבן קינג) לצידו של מורגן פרימן. ב-2005 כיכב בתפקיד הראשי בעיבוד מודרני לקומדיה השייקספירית "מהומה רבה על לא דבר", בהפקת ה-BBC. ב-2006 הופיע לואיס בדרמה הטלוויזיונית "חברים ותנינים" של ה-BBC שכתב וביים סטיבן פוליאקוף. לואיס היה הכוכב הראשי בסדרת הטלוויזיה "חף מפשע" ששודרה ב-NBC החל מסתיו 2007. בסדרה זו שיחק שוטר שהופלל ברצח וישב בכלא 12 שנים עד שהתבררה חפותו. החל מ-2011 הוא משחק בתפקיד הראשי בסדרת הדרמה המצליחה "הומלנד" כשהוא מגלם את דמותו של ניקולס ברודי. תפקיד זה זיכה אותו ב-2011 בפרס אמי לשחקן הטוב ביותר בסדרת דרמה; ב-2012 זכה בפרס גלובוס הזהב לשחקן הטוב ביותר בסדרת דרמה. ב-2015 גילם לואיס את דמותו של הנרי השמיני בסדרת הדרמה התקופתית "וולף הול" על פי סדרת הרומנים של הילרי מנטל; עבור תפקידו הוא היה מועמד לפרס אמי ולפרס גלובוס הזהב לשחקן המשנה הטוב ביותר בסדרת טלוויזיה. באותה שנה שיחק בחידוש של וסט אנד למחזה "אמריקן באפלו" פרי עטו של דייוויד מאמט. ב-2022 גילם את ניקולס אליוט בסדרת הטלוויזיה מרגל בין חברים אודות קים פילבי ועל פי ספר באותו שם מאת בן מקינטאייר. בשנת 2024 הוא סיים צילומים בסרט "משפחת רדלי". לואיס סבל תקופה בעבר מדיכאון בעקבות תאונת אופנוע שחווה בצפון לונדון ב-1998. לאחר שיצא בעבר עם העיתונאית קייטי ראזאל, עם השחקנית האנגלייה סופיה מיילס ועם השחקנית האמריקאית קריסטין דייוויס, לואיס נישא לשחקנית הלן מקרורי ב-4 ביולי 2007. יש להם בת, מאנון (נולדה ב-2006) ובן, גוליבר (נולד ב-2007). מקרורי נפטרה מסרטן ב-16 באפריל 2021, בגיל 52. לואיס מונה לקצין מסדר האימפריה הבריטית (OBE) באות יום ההולדת 2014 עבור תרומתו לתעשיית הדרמה, ולמפקד מסדר האימפריה הבריטית (CBE) באות יום ההולדת 2022 עבור תרומתו לתעשיית הדרמה ולארגוני צדקה. מדיה וקבצים בנושא דמיאן לואיס בוויקישיתוף דמיאן לואיס, ברשת החברתית אקס (טוויטר) דמיאן לואיס, במסד הנתונים הקולנועיים IMDb (באנגלית) דמיאן לואיס, באתר "אידיבי", מאגר הידע העברי לקולנוע ישראלי ועולמי דמיאן לואיס, באתר AllMovie (באנגלית) דמיאן לואיס, באתר Rotten Tomatoes (באנגלית) דמיאן לואיס, במסד הנתונים הקולנועיים KinoPoisk (ברוסית) דמיאן לואיס, באתר MusicBrainz (באנגלית) אתר המוקדש לדמיאן לואיס דודי כספי, כך כבשתי את העולם, באתר ישראל היום, 28 בספטמבר 2012 דודי כספי, הכתום החדש, באתר ישראל היום, 8 באפריל 2016 דודי כספי, מ"הומלנד" ל"מיליארדים", באתר ישראל היום, 27 בפברואר 2017 דמיאן לואיס, באתר אנציקלופדיה בריטניקה (באנגלית)